Foto: Hina

U ZADRU je jutros cjelokupno gradsko i županijsko vodstvo s više od 1300 članova istupilo iz HSP-a Ante Starčević i najavilo osnivanje nove političke stranke.



Kao razlog napuštanja navode nezadovoljstvo radom središnjice koja je zanemarila svoj program i postala glasnogovornik drugih.



Objavljujući odluku stranke, zamjenik predsjednika HSP-a AS Rudolf Dvorski izjavio kako je čašu prelilo to što je posljednjih mjeseci stranka više nije bila svoja.



"Reći ću što nam je prelilo čašu. Zadnjih par mjeseci imate i sami priliku vidjeti od pravdanja određenih ljudi, naša stranka je postala glasnogovornik drugih stranaka, naša stranka je postala filijala drugih stranaka, naša stranka više nije bila svoja stranka nego na žalost tuđa stranka", poručio je Dvorski.



Iako je za dva dana predsjedništvo stranke, zadarski stračevićanci više nisu mogli čekati i jučer navečer na predsjedništvu su, kako je naglasio, donijeli odluku koja je bila popraćena pljeskom.



"Hrvatskoj je potrebna snažna desnica. Desnica je ta koja je uvijek prva reagirala na anomalije u društvu i artikulirala ih. Umjesto da postane stranka moderne desnice, da se bavi demografskom i ekonomskom krizom i svim onim što čini domoljublje, HSP AS se vratio u prošlost i dokazao da je moguća evolucija unazad. Je li netko čuo za nekakav program HSP-a Ante Starčević? Radilo se isključivo o dnevnim promišljanjima jednog ili dvojice ljudi s kojima više nismo imali zajednički jezik", rekao je Dvorski objašnjavajući kako apeli za promjenom politike i retorike na nacionalnoj razini nisu nailazili na plodno tlo, prenosi HRT.



Na novinarsko pitanje jesu li točne glasine da će isti ljudi pod novim imenom surađivati s Mostom, Dvorski je odgovorio: Najprije osnujmo stranku, a onda ćemo vidjeti što i kako dalje.